Vrou in hegtenis oor sy glo Viagra maak | Netwerk24
Deur Cara-Lee Dorfling 18 Junie 2019 19:59
’n Sak vol pille waarop lede van die Johannesburgse blitspatrollie by ’n huis in Brackenhurst beslag gelê het.
Lede van die Johannesburgse blitspatrollie het Maandag op die vrou se huis in Brackenhurst toegeslaan terwyl hulle inligting oor ’n onwettige laboratorium vir die vervaardiging van Viagra en ander produkte vir seksuele opkikkering opgevolg het.
Luidens kapt. Kay Makhubele, polisiewoordvoerder, se verklaring is die polisie aanvanklik toegang tot die huis geweier, maar is later toegelaat om dit te deursoek.
Hy het by navraag gesê die polisie het in die huis op verskeie pille en toerusting om pille te vervaardig beslag gelê.
’n Vrou van moontlik in die 40 en volgens die polisie die eienaar van die huis, is in hegtenis geneem.
Sy is aangekeer vir onder meer die onwettige vervaardiging van pille, asook die bestuur van ’n laboratorium sonder die nodige permitte, sê Makhubele.
Hy sê die ondersoek na die beweerde onwettige bedrywighede duur voort en verdere inhegtenisnemings kan moontlik volg.
Die waarde van die pille en toerusting waarop daar beslag gelê is, was nie onmiddellik bekend nie.
Nog pille en produkte vir seksuele opkikkering wat glo in ’n beweerde onwettige laboratorium in ’n huis in Brackenhurst vervaardig is.
Die polisie het ook toerusting soos dié, wat vir die vervaardiging van pille gebruik word, in beslag geneem.
Meer oor: Johannesburg | Viagra
10-jarige dwelmmuil met 500 Mandrax-pille betrap